ก.พลังงานเตรียมทบทวนตรึงแอลพีจี
&#8220;วรรณรัตน์&#8221;เสียงอ่อยอาจทบทวนมาตรการตรึงแอลพีจีก่อนส.ค.52หวั่นกองทุนน้ำมันฯฐานะติดลบ
21 ม.ค. 2553

“วรรณรัตน์”เสียงอ่อยอาจทบทวนมาตรการตรึงแอลพีจีก่อนส.ค.52หวั่นกองทุนน้ำมันฯฐานะติดลบ
น.พ.วรรณรัตน์  ชาญนุกูล  รมว.พลังงาน   เปิดเผยถึง นโยบายราคาก๊าซหุงต้ม(แอลพีจี) ว่า  ขณะนี้อยู่ระหว่างการติดตามสถานการณ์ปริมาณการนำเข้าแอลพีจีในแต่ละเดือน เนื่องจากเริ่มมีจำนวนที่สูงขึ้น  ซึ่งอาจเป็นไปได้จะมีการทบทวนนโยบายราคาแอลพีจีก่อนจะสิ้นสุดมาตรการตรึงราคาในเดือนส.ค. 2553   เพราะหากโรงแยกก๊าซธรรมชาติแห่งที่ 6 ของปตท. ไม่สามารถเดินเครื่องการผลิตได้ตามแผน ในขณะที่ราคาแอลพีจีตลาดโลกปรับสูงขึ้นต่อเนื่อง จะทำให้กองทุนน้ำมันเชื้อเพลิงรับภาระที่มากขึ้น 
ทั้งนี้ในด้านการบริหารจัดการปริมาณแอลพีจีในประเทศจะดำเนินการให้เพียงพอกับความต้องการ แน่อนอน ไม่มีปัญหาขาดแคลน  เพราะเตรียมแผนการนำเข้าไว้แล้ว ไม่ว่าจะเป็นคลังลอยน้ำเพื่อรองรับการจัดเก็บแอลพีจีเพิ่มเติม เนื่องจากคาดการณ์ว่าจะมีการนำเข้าแอลพีจีไม่ต่ำกว่าเดือนละ 1 แสนตัน
“สิ่งที่กังวล คือ หากโรงแยกก๊าซฯเลื่อนการเปิดออกไปมาก และราคาแอลพีจีตลาดโลกปรับสูงขึ้นต่อเนื่อง ภาระของกองทุนน้ำมันฯในการตรึงราคาแอลพีจีจะสูงขึ้นเช่นกัน  จนอาจทำให้เกิดการขาดทุน ซึ่งปัญหานี้กระทรวงพลังงานไม่ต้องการให้เกิดขึ้น เพราะจะเป็นหนี้ของกองทุนฯ หรือภาระของผู้ใช้น้ำมันในอนาคต ดังนั้น อาจจะต้องทบทวนราคาแอลพีจี ก่อนถึงกำหนดหมดระยะเวลาตรึงราคาในเดือนส.ค.นี้ก็ได้”น.พ.วรรณรัตน์ กล่าว
สำหรับการดำเนินการของปตท.ในเรื่องโรงแยกก๊าซฯ ในการจัดทำตามกรอบของการดำเนินการตาม รัฐธรรมนูญมาตร 67 วรรค 2  ทั้งการประเมินผลกระทบด้านสุขภาพ  และผลกระทบด้านสิ่งแวดล้อม  นั้น เมื่อ ครม.แต่งตั้งคณะกรรมการประสานงานจัดตั้งองค์กรอิสระขึ้นมาแล้ว เชื่อว่าจะสามารถเดินตามระเบียบปฏิบัติต่างๆที่ออกมาได้ชัดเจนและรวดเร็วขึ้น
น.พ.วรรณรัตน์ กล่าวถึงการประชุม ครม.เมื่อวันที่ 19ม.ค. ประเด็นที่กระทรวงพาณิชย์ได้ขอถอนเรื่องการนำก๊าซธรรมชาติ(เอ็นจีวี) เป็นสินค้าควบคุมว่า  ได้ชี้แจงในที่ประชุมให้รับทราบถึงการดูแลเอ็นจีวีทั้งระบบว่าไม่ก่อให้เกิดการเอาเปรียบผู้บริโภค เพราะตั้งแต่ต้นทุนหรือก๊าซจากปากหลุมมีคณะกรรมการเชื้อเพลิงธรรมชาติดูแล และเมื่อมีการขนส่งก๊าซฯ ทางท่อฯ มีคณะกรรมการกำกับกิจการพลังงานดูแล (เรคกูเรเตอร์) เป็นผู้ดูอยู่
ส่วนเรื่องการกำหนดราคาและธุรกิจการค้า มีคณะกรรมการนโยบายพลังงานแห่งชาติ (กพช.) ดูแล  รวมทั้งการเปิดปั๊มเอ็นจีวีในปัจจุบันไม่มีการแข่งขันเพราะ ปตท. ซึ่งอยู่ภายใต้การกำกับดูแลของกระทรวงพลังงาน ดูแลอยู่  โดยเฉพาะในเรื่องราคาเอ็นจีวีก็ยังอยู่ที่  8.50 บาท/กก. ซึ่งเป็นราคาที่ไม่ได้ปรับมาหลายปีแล้ว  และจะตรึงราคาไปจนถึงเดือนส.ค.2553 เพราะฉะนั้นจึงเป็นไปไม่ได้ที่จะมีการกักตุนเพื่อเก็งราคา